刘正谊
山游限韵
越峰万叠清，高与苍穹薄。烟云互隐现，盘郁列岩壑。兹山卧南隅，芙蓉擎千萼。两崖界清溪，石发细可擢。沿流陟崔巍，飞翠眉边落。危磴空际悬，修绠差相若。翻疑太古初，神工巧空凿。纡回得平衍，心目悠然拓。古杀围松杉，疏钟度寥廓。山僧宿所谐，不厌逢迎数。妙谛竖拂诠，尘襟汲泉濯。卓午日影圆，幽奇导我索。老藤蛟虬盘，怪石虎豹攫。湍激金铁撞，禽喧丝竹作。岚封洞杳冥，藓蚀碑斑驳。奋力蹑崇冈，忘疲循略彴。海气忽吹来，天风唳孤鹤。视听乃一新，斯游良可乐。归途眷林峦，斜阳红半角。揽胜有前期，更订山灵约。